สังคมข่าวหุ้น
ตลาดหุ้นไทยวานนี้หลังเคลื่อนไหวในแดนลบเกือบตลอดทั้งวัน  พอใกล้ปิดตลาด กลับมีแรงซื้อเข้ามา ทำให้ปิดบวกได้ ส่วนนักลงทุนต่างชาติซื้อสุทธิต่อเป็นวันที่ 3 กว่า 1,857 ล้านบาท ส่วนกองทุนมีการขายออกมา 1,800 ล้านบาท ซึ่งก็น่าจะเป็นการขายทำกำไร จากก่อนหน้าที่เข้ามาเก็บไว้ในพอร์ตเยอะมาก ด้านนักวิเคราะห์ บอกว่า วันนี้ยังเล่นได้อยู่ แนะนำลุยหุ้นกลุ่มธนาคารที่ราคายังวิ่งเอื่อยๆ เช่น ไทยพาณิชย์ SCB
1 ก.ย. 2560

คาเฟอีน
ตลาดหุ้นไทยวานนี้หลังเคลื่อนไหวในแดนลบเกือบตลอดทั้งวัน  พอใกล้ปิดตลาด กลับมีแรงซื้อเข้ามา ทำให้ปิดบวกได้ ส่วนนักลงทุนต่างชาติซื้อสุทธิต่อเป็นวันที่ 3 กว่า 1,857 ล้านบาท ส่วนกองทุนมีการขายออกมา 1,800 ล้านบาท ซึ่งก็น่าจะเป็นการขายทำกำไร จากก่อนหน้าที่เข้ามาเก็บไว้ในพอร์ตเยอะมาก ด้านนักวิเคราะห์ บอกว่า วันนี้ยังเล่นได้อยู่ แนะนำลุยหุ้นกลุ่มธนาคารที่ราคายังวิ่งเอื่อยๆ เช่น ไทยพาณิชย์ SCB
*ราคาหุ้นกลุ่มโรงกลั่น เรียงหน้ากระดานปรับขึ้นมาเลย ทั้ง TOP–SPRC โดยเฉพาะ IRPC วิ่งขึ้นไปเกิน 6.00 บาท แต่ยืนไม่ไหว ลงมาปิด 5.95 บาท บวกขึ้นมา 0.10 บาท แต่ยังไงก็ถือว่ายังดี ส่วนราคาเป้าหมายเท่าที่เห็นตอนนี้ มีนักวิเคราะห์ให้ไว้ 6.80 บาท  แต่ราคาคงจะไปไม่ถึง น่าจะมีแรงขายทำกำไรออกมาบ้าง เพราะย้อนหลังไปดู ปรากฏว่า ราคาขึ้นมาแล้วตั้งแต่กลางเดือน ส.ค.ที่ผ่านมา
*จี สตีล ต้องกลับไปทำความเข้าใจกับกลุ่มผู้ถือหุ้นที่ไม่เห็นด้วยกับแผนปรับโครงสร้างหนี้ ด้วยการแปลงหนี้เป็นทุนแล้วให้กลุ่มทุนจากฮ่องกงเข้ามาถือหุ้นใหญ่ ส่วนคะแนนที่หายไปถือว่าไม่มาก เห็นว่าต้องการ 75% แต่มีโหวตให้ 68.3% ก็คงต้องไปจับเข่าคุยกันดู และต้องคุยกันให้รู้เรื่อง เพราะหากยังไปกันคนละทาง สภาพคล่องหายแน่ ส่วนของผู้ถือหุ้นมีโอกาสติดลบ จากนั้น ก็ต้องตัวใครตัวมัน พังทุกฝ่าย
*วันนี้หุ้น บมจ.ทริพเพิล ไอ โลจิสติกส์ จะเข้าจดทะเบียนและเริ่มซื้อขายในตลาดหลักทรัพย์ฯ ในกลุ่มบริการ หมวดขนส่งและโลจิสติกส์ โดยใช้ชื่อย่อในการซื้อขายหลักทรัพย์ว่า “III” หุ้นตัวนี้เขาทำธุรกิจให้บริการโลจิสติกส์ครบวงจร เสนอขายหุ้นสามัญเพิ่มทุนให้แก่พนักงานของบริษัท 4.5 ล้านหุ้น ในราคาหุ้นละ 4.80 บาท คิดเป็นมูลค่าระดมทุน 789.60 ล้านบาท และมีมูลค่าหลักทรัพย์ ณ ราคา IPO 2,901.60 ล้านบาท  เมื่อดูจากพื้นฐานแล้ว แล้ววิ่งเหนือจองไม่ยาก ส่วนพี/อี อยู่ที่ระดับ 22.66 เท่า
* หุ้น BIG : บริษัท บิ๊ก คาเมร่า คอร์ปอเรชั่น จำกัด (มหาชน) วานนี้ราคาปรับขึ้นมาค่อนข้างแรง 0.30 บาท ปิด 3.62 บาท เปลี่ยนแปลง 9.04% แต่ราคาที่ปรับขึ้นมาไม่ใช่มาจากพื้นฐาน แต่เป็นการปรับตามสัญญาณทางเทคนิค หลังจากก่อนหน้านี้ราคาปรับลงมาลึกมาก หรือร่วงลงไปกว่า 35% แล้ว จากต้นปี สามารถเข้าเล่นได้แบบช่วงสั้นๆ เข้าเร็วออกเร็ว แนวต้านแรก 3.66 บาท และแนวต้านถัดไป  4.02 บาท เข้าไปแล้วมีกำไรก็อย่ายืนแช่ล่ะ
*ยังคงมีเสียงบ่นมาจากผู้ใช้บริการรถไฟฟ้าใต้ดิน MRT เพราะในชั่วโมงเร่งด่วน ต้องคอยรถราวๆ 3-4 ขบวน หรือบางวันต้องรอ 5 ขบวน กว่าจะได้เข้าในตัวรถ โดยเฉพาะสถานีย่านถนนรัชดาฯ ทั้งสุทธิสาร ห้วยขวาง รัชดาฯ อโศก สุขุมวิท แน่นยิ่งกว่าปลากระป๋องเสียอีก นี่ก็เป็นอีกปัญหาที่ BEM ต้องไปเร่งแก้ไขว่าจะเพิ่มความถี่ของการวิ่ง หรือขบวนรถเข้าไป อย่ามัวขี้เหนียวอยู่เลย  อ้อ..เห็นว่า แอร์หลายๆ สถานี ก็ไม่ค่อยเย็น ในรถไฟฟ้าก็ไม่ค่อยเย็นด้วยเวลาผู้โดยสารเข้าไปมากๆ
*หุ้น WORK ดีวันดีคืน นอกจากจะเป็นครั้งแรกในช่วง 6 เดือนแรกปีนี้มีผลกำไรมากกว่า ช่อง 3 BEC จนราคาหุ้นวิ่งเกือบทะลุปรอท ล่าสุด WORK เข้าสู่ FTSE Small Cap จะเริ่มมีผลในการคำนวณจากราคาปิดของวันที่ 15 ก.ย.นี้ ทำให้วานนี้นักลงทุนกระโดดเข้าใส่กันจนน้ำกระจายเพราะเป็นการเข้าคำนวณดัชนีแบบเซอร์ไพรส์ ส่วนแนวโน้มนั้นว่ากันว่า ยังมีแรงวิ่งไปได้อีก แต่ยังไงก็ต้องดูพี/อี ด้วยนะ เพราะตอนนี้โผล่มาอยู่ที่ 49 เท่า หากรวมราคาเมื่อวานเข้าไปด้วย ก็น่าจะราวๆ 53 เท่าแล้ว
* ตลาดหลักทรัพย์ฯ จะเป็นเจ้าภาพการประชุมประจำปีของสมาพันธ์ตลาดหลักทรัพย์โลก WFE General Assembly &amp; Annual Meeting ครั้งที่ 57 โดยมีผู้นำกว่า 300 คน จากองค์กรในต่างประเทศเข้าร่วมจากตลาดหลักทรัพย์ สำนักหักบัญชี และหน่วยงานในตลาดทุนทั่วโลก ในระหว่าง 6-8 กันยายนนี้ ณ รร.แกรนด์  ไฮแอท เอราวัณ กรุงเทพฯ